**Rhif 335. Barddoniaeth dan 25 oed (Telyneg) Ffos**

**Beirniad – Mari George**

Siomedig iawn oedd mai un yn unig a gystadlodd eleni. Ai’r testun efallai oedd wedi methu dal yn nychymyg y beirdd ifanc?

Serch hynny, nid siom oedd y gerdd a dderbyniais gan Calan. Aeth y cystadleuydd hwn i’r afael â’r testun mewn ffordd afaelgar a grymus. Teyrnged i wydnwch y bobl o Wcráin yw’r delyneg ac mae’r bardd yn cyfarch cymeriad drwy’r gerdd:

*Wylaist, wylaist, Olga.*

*Ac yn nes ymlaen,*

*Ond, pwy sy’n poeni, Olga?*

Mae’r bardd hefyd yn ysgytwol o onest gydag ymadroddion fel hyn,

*bolheula annhegwch*

*ar wely gweddillion ein hysgolion,*

Mae cynildeb y bardd yn golygu ein bod yn tosturio â sefyllfa erchyll pobl Wcráin ond nid oes gronyn o sentiment yn y dweud, dim ond disgrifio’r dinistr a’r annhegwch. Gwefreiddiol oedd y llinell am y llanciau ifanc,

*eu gwaed yn peintio’r strydoedd*

Ond mae’r diwedd yn canolbwyntio ar y ffordd y byddwn yn anghofio am yr erchylltra ac eironi’r harddwch fydd yn dilyn,

*ac mi ganiatawn i flodau’r haul*

*dyfu i fyny ac wynebu’r golau*

*yn ein caeau, lle bu ffosydd unwaith.*

Hoffais y gerdd yn fawr. Yr unig fai yw ei bod ychydig yn hir. Gellid bod wedi cwtogi arni a chyfleu’r un naws. Ond heb amheuaeth mae Calan yn haeddu’r wobr.